b'\n_START_ARTICLE_\nPeer Steinbr\xc3\xbcck\n_START_SECTION_\nBiografia\n_START_PARAGRAPH_\nVa n\xc3\xa9ixer a la ciutat d\'Hamburg, al nord d\'Alemanya el 10 de gener de 1947. Despr\xc3\xa9s d\'haver completat la seva formaci\xc3\xb3 militar com a oficial de reserva a la Bundeswehr (forces armades alemanyes) l\'any 1968, Steinbr\xc3\xbcck pass\xc3\xa0 a estudiar economia i sociologia a la Universitat Christian Albrecht de Kiel, on es gradu\xc3\xa0 el 1974. _NEWLINE_El 1969 s\'afili\xc3\xa0 al Partit Socialdem\xc3\xb2crata d\'Alemanya (SPD). El mateix any fou contractat al Ministeri Federal de Transports per treballar al departament de planificaci\xc3\xb3 territorial fins al 1976, quan canvia al Ministeri Federal de Recerca i Tecnologia, tot i que l\'any seg\xc3\xbcent fou ascendit com a assessor de l\'aleshores ministre Hans Matth\xc3\xb6fer (SPD) i del seu successor Volker Hauff. Entre juny de 1978 i febrer de 1981 Steinbr\xc3\xbcck treball\xc3\xa0 a l\'oficina que la cancelleria de la RFA tenia a Berl\xc3\xadn Est. El 1981 torn\xc3\xa0 a Bonn on fou secretari personal del Ministre Federal de Recerca, aleshores Andreas von B\xc3\xbclow, tot i que l\'any seg\xc3\xbcent abandon\xc3\xa0 el c\xc3\xa0rrec despr\xc3\xa9s de l\'ascens de la Uni\xc3\xb3 Dem\xc3\xb2crata Cristiana d\'Alemanya (CDU) al poder. _NEWLINE_A les eleccions federals del 6 de mar\xc3\xa7 de 1983 fou elegit diputat al Bundestag, i l\'octubre del mateix any fou elegit secretari de coordinaci\xc3\xb3 sobre el medi ambient al grup parlamentari del SPD, c\xc3\xa0rrec que ocup\xc3\xa0 fins al setembre de 1985, tamb\xc3\xa9 renunci\xc3\xa0 a l\'acta de diputat. Entre 1985 i 1986 pass\xc3\xa0 a \xc3\xa9sser com a conseller de q\xc3\xbcestions econ\xc3\xb2miques del Ministeri de Medi Ambient de Rin del Nord-Westf\xc3\xa0lia. Quan abandon\xc3\xa0 aquest c\xc3\xa0rrec fou nomenat cap de gabinet de l\'aleshores president de Rin del Nord-Westf\xc3\xa0lia Johannes Rau, va presentar la dimissi\xc3\xb3 al maig de 1990._NEWLINE_El 12 de juny de 1990 fou nomenat Secretari d\'estat al Ministeri de Medi Ambient i desenvolupament regional de Rin del Nord-Westf\xc3\xa0lia, el maig de 1992 canvi\xc3\xa0 al Ministeri d\'Economia, Tecnologia i Transports, ocupant el mateix c\xc3\xa0rrec. El 19 de maig de 1993 fou nomenat Ministre d\'Economia, Tecnologia i Transport de l\'land de SSlesvig-Holstein, c\xc3\xa0rrec que conserv\xc3\xa0 fins al 27 d\'octubre de 1998, quan torn\xc3\xa0 a Rin del Nord-Westf\xc3\xa0lia i fou nomenat Ministre d\'Economia, de la Petita i Mitjana empresa, Tecnologia i Transport sota la presid\xc3\xa8ncia de Wolfgang Clement. El 22 de febrer de 2000 pass\xc3\xa0 a ocupar el Ministeri de Finances despr\xc3\xa9s de la mort del fins aleshores ministre Heinz Schleu\xc3\x9fer. El mateix any a les eleccions regionals fou elegit diputat al Landtag. Fou nomenat Ministre-President de Rin del Nord-Westf\xc3\xa0lia el 12 de novembre de 2002, ja que el fins aleshores president, Wolfgang Clement fou nomenat Ministre Federal d\'Economia i Treball al gabinet de Gerhard Schr\xc3\xb6der. _NEWLINE_A les eleccions regionals del 22 de maig de 2005 l\'SPD va patir una severa derrota (37,1% i 74 diputats, \xc3\xa9s a dir, 28 menys que a les eleccions del 2000) i que es convertien en els pitjors resultats de l\'SPD al land des de l\'any 1954. Les causes d\'aquesta derrota es van atribuir al desgast pel fet que el Partit Socialdem\xc3\xb2crata portava 39 anys (des del 1966) al capdavant del govern en aquest land, juntament amb el descontentament popular del govern de Gerhard Schr\xc3\xb6der. A m\xc3\xa9s a m\xc3\xa9s, aquestes eleccions van tenir la conseq\xc3\xbc\xc3\xa8ncia que el Canceller Schr\xc3\xb6der decid\xc3\xads d\'avan\xc3\xa7ar les eleccions federals per a la tardor del 2005, \xc3\xa9s a dir, un any abans del previst._NEWLINE_Finalment J\xc3\xbcrgen R\xc3\xbcttgers de la Uni\xc3\xb3 Dem\xc3\xb2crata Cristiana d\'Alemanya (CDU) (principal partit de l\'oposici\xc3\xb3), prengu\xc3\xa9 possessi\xc3\xb3 del c\xc3\xa0rrec de Ministre-President amb una coalici\xc3\xb3 amb els liberals del Partit Democr\xc3\xa0tic Lliure (FDP) el 22 de juny de 2005. A les eleccions federals del 18 de setembre de 2005 Steinbr\xc3\xbcck fou elegit diputat al Bundestag. El mateix any fou elegit vicepresident del SPD a nivell federal, deix\xc3\xa0 el c\xc3\xa0rrec al novembre del 2009._NEWLINE_Despr\xc3\xa9s de les negociacions per formar govern, finalment la gran coalici\xc3\xb3 entre la Uni\xc3\xb3 Dem\xc3\xb2crata Cristiana d\'Alemanya i el Partit Socialdem\xc3\xb2crata d\'Alemanya es dugu\xc3\xa9 a terme, fruit d\'aix\xc3\xb2 fou nomenat Ministre Federal de Finances al primer govern d\'Angela Merkel (22 de novembre de 2005-27 d\'octubre de 2009). _NEWLINE_Com a Ministre Federal de Finances va propiciar nombroses controv\xc3\xa8rsies perqu\xc3\xa8 critic\xc3\xa0 els fons d\'invers\xc3\xad\xc3\xb3 lliure i intent\xc3\xa0, sense \xc3\xa8xit, la creaci\xc3\xb3 d\'un codi \xc3\xbanic de regulaci\xc3\xb3 per part de la Uni\xc3\xb3 Europea. Tamb\xc3\xa9 va \xc3\xa9sser objecte de pol\xc3\xa8mica quan deman\xc3\xa0 a l\'OCDE que inclogu\xc3\xa9s a Su\xc3\xafssa dins de la "llista negra" de paradisos fiscals, aquestes declaracions provocaren una petita crisi en les relacions germano-su\xc3\xafsses. Alguns pol\xc3\xadtics alemanys van acusar Steinbr\xc3\xbcck de tenir simpaties nazis quan era jove. A les eleccions federals del 27 de setembre de 2009 fou reelegit diputat al Bundestag, d\'en\xc3\xa7\xc3\xa0 presideix la comissi\xc3\xb3 parlament\xc3\xa0ria dels afers de la Uni\xc3\xb3 Europea.'